AARHUS: Igen i weekenden parkerede snesevis af bilister på græsset i botanisk have, men det skulle de ikke have gjort.

Både lørdag og søndag mødte p-kontrollen i form af Aarhus Kommunes cityassistenter op med afgiftsblokken. Og de fik både en travl lørdag og en travl søndag.

Lørdag blev 36 bilister noteret og søndag 61.

Da alle 97 bilister skal betale en afgift på 510 kroner, lykkedes det således cityassistenterne at krasse små 50.000 kroner ind i Botanisk Have.

En lovændring gjorde det tidligere på året muligt at parkere lovligt på græsset i parker. Men fredag opsatte kommunen ved indkørslen til Peter Holm Vej i Botanisk Have et skilt med standsning forbudt, og så er kommunen i sin gode ret til at uddele afgifter, mener den.

Men de mange afgifter skal nok give debat. Avisen hørte flere bilister brokke sig over, at kommunen i stedet for burde have skiltet på de områder, den ikke ønsker parkering på. Altså græsarealerne.

En så massiv skiltning vil kommunen dog helst undgå. Holdningen er, at man for alt i verden vil undgå en skilteskov.